Document ID: 31987D0544

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 5ης Νοεμβρίου 1987
που επιτρέπει στο Βέλγιο να προβλέψει ένα ελάχιστο αριθμό ζώων για τις αιτήσεις της ειδικής πριμοδοτήσεως υπέρ των παραγωγών βοείου κρέατος
(Τα κείμενα στην ολλανδική και τη γαλλική γλώσσα είναι τα μόνα αυθεντικά)
(87/544/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 468/87 του Συμβουλίου της 10ης Φεβρουαρίου 1987 που καθορίζει τους γενικούς κανόνες του καθεστώτος της ειδικής πριμοδοτήσεως υπέρ των παραγωγών βοείου κρέατος (1), και ιδίως το άρθρο 3 παράγραφος 2,
Εκτιμώντας:
ότι σύμφωνα με το άρθρο 3 παράγραφος 2 του κανονισμού (ΕΟΚ) αριθ. 468/87, για διοικητικούς λόγους, μπορεί να επιτραπεί στα κράτη μέλη να προβλέψουν ώστε οι αιτήσεις πριμοδοτήσεως να αφορούν ένα ελάχιστο αριθμό ζώων· ότι, σύμφωνα με το άρθρο 1 παράγραφος 3 του κανονισμού (ΕΟΚ) αριθ. 859/87 της Επιτροπής της 25ης Μαρτίου 1987 περί των λεπτομερειών εφαρμογής του καθεστώτος της ειδικής πριμοδοτήσεως υπέρ των παραγωγών βοείου κρέατος (2), η εν λόγω άδεια μπορεί να δοθεί εάν πληρούνται ορισμένοι όροι·
ότι το Βέλγιο ζήτησε μια τέτοια άδεια, καθορίζοντας τον ελάχιστο αριθμό ζώων σε τρία ζώα και τηρώντας τους όρους που αναφέρονται στο άρθρο 1 παράγραφος 3 του κανονισμού (ΕΟΚ) αριθ. 859/87·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής Διαχειρίσεως Βοείου Κρέατος,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στο Βέλγιο ο καθορισμός ενός ελαχίστου αριθμού τριών ζώων ανά αίτηση ειδικής πριμοδοτήσεως που υποβάλλεται μεταξύ της 6ης Απριλίου 1987 και της 31ης Δεκεμβρίου 1988.
Άρθρο 2
Η παρούσα απόφαση απευθύνεται στο Βέλγιο.
Βρυξέλλες, 5 Νοεμβρίου 1987.

Labels: 18
17
6